เคแบงก์ขยับรับทำให้รวยเน้น10ล.ขึ้น
กสิกรบุกจับกลุ่มลูกค้ากระเป๋าหนัก 10 ล้านบาทขึ้นไป ตั้งเป้าโต 10%
17 ส.ค. 2554

กสิกรบุกจับกลุ่มลูกค้ากระเป๋าหนัก 10 ล้านบาทขึ้นไป ตั้งเป้าโต 10% 
น.ส.ศันสนา สุขะนันท์ ผู้ช่วยกรรมการผู้จัดการ สายงานธุรกิจลูกค้าและเครือข่ายบริการ ธนาคารกสิกรไทย เปิดเผยว่า ธนาคารตั้งเป้าหมายจะขยายฐานการบริหารการเงินให้กับกลุ่มลูกค้าที่มีความมั่งคั่งวงเงินตั้งแต่ 10 ล้านบาทขึ้นไปให้มีอัตราการเติบโตปีละไม่ต่ำกว่า 10% จากปัจจุบันที่มีลูกค้ากลุ่มนี้อยู่ประมาณ 6 หมื่นราย โดยตั้งเป้าการเติบโตไว้สูงกว่าตลาดที่มีอัตราการเติบโตเฉลี่ยแค่ 6% เพราะเห็นช่องว่างในการตลาด
ทั้งนี้ ธนาคารจะใช้การบริหารในรูปแบบวิสดอมให้กับลูกค้าที่มีเงินฝาก 10 ล้านบาทจนถึง 50 ล้านบาทขึ้นไป เพื่อสร้างเงินทุนให้งอกเงยโดยทีมพนักงานมืออาชีพที่เป็นเสมือนที่ปรึกษาทางการเงินส่วนตัวแก่ลูกค้าแต่ละราย
น.ส.ศันสนา กล่าวว่า จากการศึกษาพฤติกรรมลูกค้ากลุ่มวิสดอมที่ธนาคารดูแลประมาณ 6 หมื่นรายนั้น ปรากฏว่ามีลูกค้ากว่า 80-90% ที่ยังเน้นการลงทุนด้วยการฝากเงินกับธนาคาร กลุ่มคนที่ต้องการลงทุนที่มีความหลากหลายมีไม่มากนัก และส่วนใหญ่กว่า 50% ก็จะเน้นการลงทุนในกองทุนรวม จึงเป็นโอกาสของธนาคารที่จะเสนอบริการการบริหารการลงทุนที่มีความหลากหลายมากขึ้นเพื่อสร้างความมั่งคั่งให้กับลูกค้า